**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**\*\*\*\*\*\*\*\*\*\*\*\*\*\*\*\*\*\*\*\*\***

**கலைகளூடான இணைப்பு: இந்திய விழாக்களில் செழுமைமிகு இலங்கை மரபினைக் காண்பிக்கும் இலங்கை மாணவர்கள்**

புது டில்லியில் உள்ள கமனி அரங்கத்தில் நடைபெறவிருக்கும் 8 ஆவது சர்வதேச நாட்டுப்புற நடன விழாவில் இலங்கையின் நாட்டுப்புற நடனங்களை உள்வாங்கிய ஆற்றுகை ஒன்று களனிப் பல்கலைக்கழகத்தின் நுண்கலை பீடத்தைச் சேர்ந்த 12 பேரடங்கிய குழாமினரால் நிகழ்த்தப்படுகின்றது. அத்துடன் 2024 நவம்பர் 28 மற்றும் 30 ஆகிய திகதிகளிலும் இக்குழாமினர் வாரணாசி மற்றும் பிரயக்ராஜ் ஆகிய இடங்களிலும் இலங்கையின் நடன வடிவங்களைச் சேர்ந்த ஆற்றுகைகளை அரங்கேற்றுகின்றனர்.

2. இதேவேளை கண்டியின் SIBAஐச் சேர்ந்த 9 பேரடங்கிய குழாமானது ஒடிசாவின் கட்டாக்கில் நடைபெற்ற 2024 பாலி யாத்ரா அங்குரார்ப்பண நிகழ்வில் நடன ஆற்றுகைகளை வழங்குவதற்காக ஒடிசா அரசாங்கத்தின் அனுசரணையின் கீழ் அழைக்கப்பட்டிருந்தது.

3. இதேபோல, 2023 மற்றும் 2024 ஆம் ஆண்டுகளில் அரங்கக் கலைகள் மற்றும் இந்திய கலைவடிவங்கள் சார்ந்த கலைகளில் நிபுணத்துவமிக்க பல்வேறு கலைஞர் குழாமினர் கொழும்பிலுள்ள இந்திய உயர் ஸ்தானிகராலயத்தின் சுவாமி விவேகானந்தா கலாசார நிலையத்தினால் பல்வேறு ஆற்றுகைகளை அரங்கேற்றுவதற்காக இந்தியாவுக்கு அனுப்பிவைக்கப்பட்டிருந்தனர். கொழும்பு பல்கலைக் கழகத்தின் ஶ்ரீ பாளி வளாகம், கிழக்கு பல்கலைக் கழகத்தின் அழகியல் கற்கைகளுக்கான சுவாமி விபுலானந்தா நிலையம், கலாசார அமைச்சின் தேசிய இசை கலைஞர் குழாம், சைவ மங்கையர் வித்யாலயம் ஆகியவை உட்பல பல நிறுவனங்களை சேர்ந்தோர் இவ்வாறு அனுப்பிவைக்கப்பட்டிருந்தனர். களனிப் பல்கலைக் கழகம், சப்ரகமுவ பல்கலைக் கழகம், ஶ்ரீ ஜயவர்த்தனபுர பல்கலைக் கழகம், அநுராதபுரத்தில் உள்ள ரஜரட்ட பல்கலைக் கழகம் ஆகியவற்றின் மாணவர்கள் 2023 இல நடைபெற்ற விஷ்வ இந்தி யாத்ரா மற்றும் புத்த பூமி வந்தன் யாத்ரா ஆகியவற்றில் பங்குகொள்வதற்காக அனுப்பிவைக்கப்பட்டிருந்தனர். அதேபோல 2023 டிசம்பர் 4 முதல் 6 வரை புதுடில்லியில் நடைபெற்ற, கலாசார உறவுகளுக்கான இந்திய பேரவையின் “Knowledge-India Convention” நிகழ்வில் கலந்து கொள்வதற்காக இலங்கையின் அரச பல்கலைக் கழகங்களைச் சேர்ந்த 7 புலமையாளர்கள் அனுப்பிவைக்கப்பட்டிருந்தனர்.

4. இவ்வாறாக அரங்க கலைசார்ந்த மாணவர்களை இந்தியாவுக்கு அனுப்பிவைக்கின்றமையானது இரு நாடுகளுக்கும் இடையிலான கலாசார உறவுகளை வலுவாக்குவதில் மிகவும் முக்கியமான வகிபாகத்தினைக் கொண்டிருக்கின்றது. அத்துடன் இந்தியாவையும் இலங்கையையும் பிணைக்கும் பொதுவானதும் ஆழவேரூன்றிக்காணப்படுவதுமான வரலாற்று தொடர்புகளுக்கு, இவ்வாறான ஆற்றுகைகள் வாழும் சான்றுகளாக திகழ்கின்றன. இலங்கை மற்றும் இந்திய கலைநிகழ்ச்சிகளின் உத்வேகமானதும் பரந்தளவிலானதுமான பாரம்பரியங்களை வெளிப்படுத்துவதன் மூலம், இக்கலைஞர்கள் பரஸ்பரம் பாராட்டுகளை பகிர்வதுடன் ஒவ்வொருவரதும் கலாசார செழுமை பற்றிய புரிதல்களையும் வளர்க்கின்றமை குறிப்பிடத்தக்கது. இத்தகைய பரிமாற்றங்கள் மூலமாக கலையின் பிரபஞ்ச மொழி மற்றும் எல்லைகளைக் கடக்கும் அதன் ஆற்றல் சுட்டிக்காட்டப்பட்டு, உரையாடல், ஒத்துழைப்பு மற்றும் நட்புக்கான வழிகள் திறக்கப்படுகின்றன. இவ்வாறான முயற்சிகள் இருதரப்பு உறவுகளை மேம்படுத்துவதோடு மட்டுமல்லாமல், பிராந்தியத்தில் கலாசார பன்முகத்தன்மையைப் பாதுகாப்பதற்கும் கொண்டாடுவதற்குமான பொதுவான உறுதிப்பாட்டை வலுப்படுத்துகின்றன.

\*\*\*

**கொழும்பு**

**26 நவம்பர் 2024**